-Hann skrivar ikki bara søgu í Team WeBike CK Aarhus, men eisini føroyska súkklusøgu. Tað er ongantíð fyrr eydnast einum føroyingi at vinna í bestu deildini í Danmark. Soleiðis staðfestir Gunnar Dahl Olsen, súkklari, á heimasíðuni hjá Tórshavnar súkklufelag. Um vikuskiftið eydnaðist Torkil Weihe at vinna kappingina í A-bólkinum, sum er sterkasti bólkurin í Danmark. Torkil hevur staðið seg væl í bestu deildini, men hetta er fyrstu ferð, hann hevur vunnið. Hetta vikuskiftið varð kappast í Jútlandi. Leygardagin í Silkeborg, sunnudagin í Herning og mánadagin var brekkan Pøt Mølle og Hammel á skránni. Tilsamans var hetta 3. umfar í Pinsecuppen. Tað var næsta dagin í Herning, at tað eydnaðist Torkili Weihe at koyra frá øllum og vinna ein tryggan sigur. Mánadagin kundi hann so eisini fara upp á sigurspallin sum samlaður vinnari av Pinsecuppen. Torkil hevur sostatt gjørt tað, sum eingin annar føroyskur súkklari hevur gjørt áður–at vinna gull í sterkasta bólkinum í Danmark. Og tað er ikki minni merkisvert, tá havt verður í huga, at Torkil og hansara liðfelagar kappast móti fulltíðar yrkissúkklarum.